Document ID: 32008D0982

KOMISIJAS LĒMUMS
(2008. gada 8. decembris),
ar ko Apvienotajai Karalistei atļauj slēgt nolīgumus ar Džersijas teritoriālo vienību, Gērnsijas teritoriālo vienību un Menas salu par naudas līdzekļu pārskaitījumiem starp Apvienoto Karalisti un katru no šīm teritorijām, kuri jāuzskata par naudas līdzekļu pārskaitījumiem Apvienotās Karalistes iekšienē saskaņā ar Eiropas Parlamenta un Padomes Regulu (EK) Nr. 1781/2006
(izziņots ar dokumenta numuru K(2008) 7812)
(Autentisks ir tikai teksts angļu valodā)
(2008/982/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2006. gada 15. novembra Regulu (EK) Nr. 1781/2006 attiecībā uz naudas līdzekļu pārskaitījumiem pievienoto informāciju par maksātāju (1) un jo īpaši tās 17. pantu,
ņemot vērā Apvienotās Karalistes pieteikumu,
tā kā:
(1)
Apvienotā Karaliste 2006. gada 15. decembrī lūdza piešķirt atkāpi no Regulas (EK) Nr. 1781/2006 17. panta attiecībā uz naudas līdzekļu pārskaitījumiem starp Džersijas teritoriālo vienību (Bailiwick of Jersey), Gērnsijas teritoriālo vienību (Bailiwick of Guernsey), Menas salu un Apvienoto Karalisti.
(2)
Saskaņā ar Regulas (EK) Nr. 1781/2006 17. panta 2. punktu naudas līdzekļu pārskaitījumus starp Džersijas teritoriālo vienību, Gērnsijas teritoriālo vienību, Menas salu un Apvienoto Karalisti kopš 2007. gada 1. janvāra provizoriski uzskata par naudas līdzekļu pārskaitījumiem Apvienotās Karalistes iekšienē.
(3)
Kā tika informētas dalībvalstis Komitejas 2008. gada 18. aprīļa sanāksmē cīņai ar naudas atmazgāšanu un terorisma finansēšanu, Komisija uzskata, ka ir saņēmusi pietiekamu informāciju, lai izvērtētu Apvienotās Karalistes iesniegto lūgumu.
(4)
Džersijas teritoriālā vienība, Gērnsijas teritoriālā vienība un Menas sala gan nav daļa no Kopienas teritorijas, kā noteikts saskaņā ar EK līguma 299. pantu, bet tās ir daļa no Apvienotās Karalistes valūtas zonas un tāpēc atbilst Regulas (EK) Nr. 1781/2006 17. panta 1. punkta a) apakšpunktā noteiktajam kritērijam.
(5)
Maksājumu pakalpojumu sniedzēji Džersijas teritoriālajā vienībā, Gērnsijas teritoriālajā vienībā un Menas salā tieši piedalās Apvienotās Karalistes maksājumu un norēķinu sistēmās un piedalīsies arī nākotnes sistēmā “ātrāki maksājumi”. Tāpēc tie atbilst Regulas (EK) Nr. 1781/2006 17. panta 1. punkta b) apakšpunktā noteiktajam kritērijam.
(6)
Džersijas teritoriālā vienība, Gērnsijas teritoriālā vienība un Menas sala ir iekļāvušas savās tiesību normās noteikumus, kas atbilst Regulas (EK) Nr. 1781/2006 noteikumiem, jo īpaši, pieņemot tiesību aktus “Kopienas noteikumi (elektroniskie naudas līdzekļu pārskaitījumi) (Džersija), 2007. gada noteikumi”, “Rīkojumi par naudas līdzekļu pārskaitījumiem Gērnsijai, Sārkai un Aldernijai (Gērnsijas teritoriālā vienība)”, “Menas sala - Eiropas Kopienas (Noteikumi par elektroniskiem naudas līdzekļu pārskaitījumiem) (piemērošana), 2007. gada rīkojums” un “Menas salas - EK elektroniskie naudas līdzekļu pārskaitījumi, 2007. gada noteikumi”.
(7)
Stabilu režīmu nelikumīgi iegūtu līdzekļu legalizēšanas apkarošanai šajās trīs jurisdikcijās veido arī 2008. gada Rīkojums saistībā ar nelikumīgi iegūtu līdzekļu legalizāciju (Džersija), ko papildina Rokasgrāmata par nelikumīgi iegūtu līdzekļu legalizēšanas un terorisma finansēšanas novēršanu un atklāšanu, Gērnsijas teritoriālās vienības 2007. gada kriminālās tiesvedības noteikumi (nelikumīgi iegūtu līdzekļu jomā), ko papildina Rokasgrāmata finanšu pakalpojumu sniedzējiem par cīņu pret finanšu noziegumiem un terorisma finansēšanu un 2007. gada Menas salas kriminālās tiesvedības (nelikumīgi iegūtu līdzekļu jomā) kodekss, ko papildina Rokasgrāmata par norādījumiem nelikumīgi iegūtu līdzekļu legalizēšanas novēršanai.
(8)
2001. gada Rīkojums (SI 2001 Nr. 3363) saistībā ar terorismu (Apvienoto Nāciju Organizācijas pasākumi) (Normandijas salas) un 2001. gada Rīkojums (SI 2001 Nr. 3364) saistībā ar terorismu (Apvienoto Nāciju Organizācijas pasākumi) (Menas sala), kā arī 2002. gada Rīkojums (SI 2002 Nr. 258) saistībā ar Al-Qaida un Taliban (Apvienoto Nāciju Organizācijas pasākumi) (Normandijas salas) un 2002. gada Rīkojums (SI 2002 Nr. 259) saistībā ar Al-Qaida un Taliban (Apvienoto Nāciju Organizācijas pasākumi) (Menas sala) apvienojumā ar Apvienotās Karalistes konsolidēto sarakstu saistībā ar līdzekļu iesaldēšanu, kurā iekļauti Apvienoto Nāciju Organizācijas, Eiropas Savienības un Apvienotās Karalistes saraksti ar fiziskām un juridiskām personām, pret kurām vēršamas finansiālas sankcijas, nodrošina, ka Džersijas teritoriālajā vienībā, Gērnsijas teritoriālajā vienībā un Menas salā tiek veikti atbilstoši pasākumi, lai noteiktu finansiālas sankcijas pret Apvienoto Nāciju Organizācijas vai Eiropas Savienības sarakstā iekļautām fiziskām vai juridiskām personām.
(9)
Tādējādi Džersijas teritoriālā vienība, Gērnsijas teritoriālā vienība un Menas sala ir pieņēmušas tos pašus noteikumus, kuri paredzēti Regulā (EK) Nr. 1781/2006, un pieprasa tos piemērot saviem attiecīgajiem maksājumu pakalpojumu sniedzējiem, tādējādi nodrošinot atbilstību minētās regulas 17. panta 1. punkta c) apakšpunktā noteiktajam kritērijam.
(10)
Tāpēc ir lietderīgi piešķirt Apvienotajai Karalistei tās pieprasīto atkāpi.
(11)
Šajā lēmumā paredzētie pasākumi ir saskaņā ar atzinumu, ko sniegusi Komiteja cīņai ar naudas atmazgāšanu un terorisma finansēšanu,
IR PIEŅĒMUSI ŠO LĒMUMU.
1. pants
Apvienotajai Karalistei atļauj ar Džersijas teritoriālo vienību, Gērnsijas teritoriālo vienību un Menas salu slēgt nolīgumus, saskaņā ar kuriem naudas līdzekļu pārskaitījumus attiecīgi starp Džersijas teritoriālo vienību, Gērnsijas teritoriālo vienību, Menas salu un Apvienoto Karalisti, piemērojot Regulu (EK) Nr. 1781/2006, uzskata par naudas līdzekļu pārskaitījumiem Apvienotās Karalistes iekšienē.
2. pants
Šis lēmums ir adresēts Lielbritānijas un Ziemeļīrijas Apvienotajai Karalistei.
Briselē, 2008. gada 8. decembrī

Labels: 10
2
18
12